ངས་སྤོབས་པ་དང་བཅས་པའི་ཐོག་ནས་བཤད་རྒྱུ་ལ།གལ་ཏེ་ཚན་རིག་གི་ཐོག་ནས་སྐྱེ་བ་སྔ་ཕྱི་མེད་པ་མངོན་སུམ་ར་སྤྲོད་ཐུབ་པ་ཞིག་བྱུང་སོང་ན།ང་ཚོ་ནང་པ་གཅིག་གི་ངོས་ནས་སྐྱེ་བ་སྔ་ཕྱི་ཁས་ལེན་བྱེད་ཀྱི་མ་རེད།དཔེ་ཆའི་ནང་དེ་འདྲ་བཤད་འདུག་ཅེས་ང་ཚོས་རྨོངས་དད་བྱེད་ཀྱི་མ་རེད།ད་ཕན་ཚན་རིག་པ་ཚོས་བརྟག་དཔྱད་བྱས་ཏེ་སྐྱེ་བ་སྔ་ཕྱི་མ་རྙེད་པ་མ་གཏོགས་སྐྱེ་བ་སྔ་ཕྱི་མེད་པ་རྙེད་པ་མིན།མ་རྙེད་པ་དང༌།མེད་པ་རྙེད་པ་གཉིས་ཐ་དད་རེད།དཔེར་ན་ར་སྐོར་འདིའི་ནང་གླང་ཆེན་ཞིག་ཡོད་དམ་མེད།གླང་ཆེན་ཡོད་ན་ང་ཚོས་མཐོང་དགོས་པ་ལ་མ་མཐོང་སྟབས་མེད་པར་བཤད་ཀྱི་ཡོད།ཡང་འབུ་སྲོག་ཆགས་ཕྲ་མོ་ཞིག་གམ།ཡང་ན་རྡུལ་ཕྲན་ཕྲ་མོ་ཞིག་ས་ཆ་འདི་ནང་ལ་ཡོད་དམ་མེད་ཟེར་ན།ང་རང་ཚོའི་མིག་གིས་མ་མཐོང་བ་རྒྱུ་མཚན་དུ་བྱས་ཏེ་མི་འདུག་ཅེས་བརྗོད་མི་ཐུབ།དེ་མ་རྙེད་པ་རེད་མ་གཏོགས་མེད་པ་ཡིན་གྱི་མ་རེད།